KOMISSION ASETUS (ETY) N:o 277/87,
annettu 28 päivänä tammikuuta 1987,
tavaroiden luokittelusta yhteisen tullitariffin nimikkeeseen 73.21
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon yhteisen tullitariffin nimikkeistön yhdenmukaiseksi soveltamiseksi toteutettavista toimenpiteistä 16 päivänä tammikuuta 1969 annetun neuvoston asetuksen (ETY) N:o 97/69(1), sellaisena kuin se on viimeksi muutettuna asetuksella (ETY) N:o 2055/84(2), ja erityisesti sen 3 artiklan,
sekä katsoo, että
yhteisen tullitariffin nimikkeistön yhdenmukaisen soveltamisen varmistamiseksi olisi täsmennettävä sellaisten teräslevyjen luokittelua, joiden pituus vaihtelee 8,30 metristä 15,50 metriin, joiden leveys on yksi metri ja joiden paksuus päästä toiseen vaihtelee,
neuvoston asetuksen (ETY) N:o 950/68(3), sellaisena kuin se on viimeksi muutettuna asetuksella (ETY) N:o 4066/86(4), liitteenä olevan yhteisen tullitariffin nimikkeeseen 73.13 kuuluu levy, rautaa tai terästä, kuuma- tai kylmävalssattu, ja nimikkeeseen 73.21 kuuluvat muun muassa levyt, rautaa tai terästä, rakenteissa käytettäviksi valmistetut,
nämä kaksi nimikettä voidaan ottaa huomioon edellä mainittuja tavaroita luokiteltaessa,
nämä tuotteet voidaan vaihtelevan paksuutensa ja määrämittojensa perusteella tunnistaa levyiksi, jotka on valmistettu sillanrakennuksessa käytettäviksi, vaikka ne on valmistettu pelkästään valssaamalla,
nimikkeistön 3 yleisen tulkintasäännön a alakohdan mukaisesti on sovellettava yhteisen tullitariffin nimikettä 73.21, ja
tässä asetuksessa säädetyt toimenpiteet ovat yhteisen tullitariffin nimikkeistöä käsittelevän komitean lausunnon mukaiset,
ON ANTANUT TÄMÄN ASETUKSEN:
1 artikla
Teräslevyt, joiden pituus vaihtelee 8,30 metristä 15,50 metriin, joiden leveys on yksi metri ja joiden paksuus päästä toiseen vaihtelee, kuuluvat nimikkeeseen
73.21 Rakenteet ja rakenteiden osat (esim. hallit, vajat ja muut rakennukset, sillat ja siltaelementit, sulkuportit, tornit, mastot, katot, katonkehysrakenteet, oven- ja ikkunankehykset, ikkunaluukut, kaiteet ja pylväät), rautaa tai terästä; levyt, vanteet, tangot, profiilit, putket ja niiden kaltaiset tavarat, rakenteissa käytettäviksi valmistetut, rautaa tai terästä.
2 artikla
Tämä asetus tulee voimaan kahdentenakymmenentenäensimmäisenä päivänä sen jälkeen, kun se on julkaistu Euroopan yhteisöjen virallisessa lehdessä
.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 28 päivänä tammikuuta 1987.